ગુરૂવારે રાત્રે 12 વાગ્યાની આસપાસ અમદાવાદ જિલ્લાના રામોલ ખાતે અક્ષય સવા નામના યુવકની હત્યા થઇ હતી. રામોલ પોલીસ મથકમાં આ મામલાની ફરિયાદ નોંધાવવામાં આવી છે. 22 વર્ષીય અક્ષયને છરીના સાત જેટલા ઘા મારીને મોતને ઘાટ ઉતારવામાં આવ્યો હતો. ઉપલબ્ધ માહિતી અનુસાર, અક્ષય સવાને રાત્રે 12 વાગ્યાની આસપીસ કેટલાક યુવકોએ ફોન કરીને બોલાવ્યો હતો. યુવાનો વચ્ચે કોઇ વાતે તકરાર થતાં અક્ષય પર અન્ય યુવકોએ છરી વડે હુમલો કર્યો હતો, તેને છરીના સાત ઘા મારવામાં આવ્યા હતા. આ હુમાલમાં તેને પેટ અને છાતીના ભાગે ઇજા થતાં તે ફસડાઇ પડ્યો હતો. તાત્કાલિક સારવાર માટે તેને ખાનગી હોસ્પિટલમાં ખસેડાયો હતો, જ્યાં તબીબોએ તેને મૃત જાહેર કર્યો હતો.